**Zapisnik**

sa 39. sjednice Gradskog vijeća Grada Slunja održane dana 11. 04. 2025. godine u gradskoj vijećnici.

Sjednicu je u 13,00 sati otvorio predsjednik Gradskog vijeća Jure Katić, pozdravio gradonačelnicu, vijećnike, predstavnike stručnih službi Grada, medije i građane koji prate sjednicu Vijeća.

**AKTUALNI SAT**

**Željko Lustig** postavlja pitanje oko Mosta sv. Ivana, konstatira da je on nedavno adaptiran, međutim neki vijci su popustili, grede se izdižu s podnice i pita da li je netko odgovoran za uređenje i popravke te ima li garancija i da li je netko platio penale ako se kasnilo s radovima.

**Gradonačelnica** odgovara da je Most sv. Ivana realiziran u sklopu projekta “Vodene tajne Slunja” i završen 2021. godine. Stvar garantnog roka može se pravno provjeriti te predlaže da se ovo o čemu govori gospodin Lustig fotografira i konkretnije naznači o kojim nedostacima se točno radi. Što se tiče samog održavanja, ako se misli na bojenje, ističe da to nije dopustivo prema odredbama Ministarstva kulture i medija i prema konzervatorskoj zaštiti, kao i neka druga održavanja koja su izvan projekta, odnosno što projektom nije izdefinirano. Napominje da će Grad, ako postoji nešto što se može u garantnom roku reklamirati, poduzeti sve mjere, ali mora se točno vidjeti što to je pa moli da se to fotografira i dokumentira. Ističe i da na gradskoj web stranici postoji aplikacija “Budno oko” koja služi upravo za ovakve situacije te moli da svi naši građani, ukoliko imaju ikakve prijedloge ili kritike, mogu fotografirati i poslati ih putem te aplikacije. “Tada bi direktno, u istom trenu, mogli komunicirati sa službama, bilo da se radi o garantnom roku, bilo da se radi o komunalnoj infrastrukturi, dobrodošli su svi prijedlozi, upiti, opaske. Na taj način možemo vidjeti konkretno o čemu se radi, mjere će se sigurno poduzeti”, naglasila je gradonačelnica.

**Željko Lustig** zahvaljuje i potvrđuje da će dokumentirati i poslati slike.

**Marko Skukan** postavlja pitanje oko problematike koja će se pojaviti, a radi se o Napoleonovom magazinu i objektima koji se tamo rade. Što se tiče već sada postojećeg objekta restorana i tih popratnih radnji, ističe da je to zasigurno jako dobra stvar za grad i stepenica više u turizmu, ali se pribojava kad taj kompleks zaživi i kad bude radio punim kapacitetom, da ćemo imati problem sa odvodnjom, kanalizacijom te kada se još spoje i Rastoke u punom kapacitetu, ta prepumpna stanica neće moći izdržati. Predlaže da se već sada treba pobrinuti o tome. Navodi da je i prije bilo problema u Rastokama, to je sanirano, ali uz ovaj novi kapacitet koji se gradi, nastat će ponovno problem i zato je potrebno na vrijeme reagirati.

**Gradonačelnica** zahvaljuje na ovom prijedlogu. Ističe da je ona, kao i Grad Slunj ponosna na nove infrastrukture koje će gospodarski pomoći našem gradu i svim žiteljima. Naglašava da se kroz aglomeraciju grada Slunja, o kojoj se već višekratno razgovaralo, osigurava krak koji će riješiti ovo pitanje. “Vjerujemo da će nakon pročistača koji se upravo realizira i koji bi trebao završiti u ovoj godini, u razdoblju od 2026. godine, a koje je novo programsko razdoblje, osigurati financijska sredstva za aglomeraciju i da će upravo to biti rješenje problema kojeg navodite, jer će se kroz jedan krak aglomeracije, kroz Sliv C do pročistača, rješavati ova problematika. Ne znam točno u kojem periodu je realizacija, odnosno rok za rješavanje toj projekta, odnosno u kom periodu će kamp zaživjeti, ali imamo rješenje u vidu aglomeracije.”

**Marko Skukan** prenosi prijave građana da se na trgu kod crkve pojavljuju kamperi. Naglašava kako im je na trgu dostupna voda i tu pune svoje kamp kućice ili automobile. “Koriste aplikacije, pojavi se jedan, prepozna poziciju i šalje informaciju drugima. Bojim se da će se taj trg pretvoriti u nekakav kamp, jer oni znaju i za parking i za vodu i šetaju pse, Trebalo bi se vidjeti i možda postaviti nekakav znak da im se zabrani prilaz.”, predlaže.

**Gradonačelnica** odgovara da se na trgu unazad nekoliko godina postavljala pipa koja onemogućava da voda može dotjecati punim kapacitetom već da bude na mlaz i da služi građanima jednokratno. Ističe: “Možemo djelovati putem video nadzora i putem znakovlja, a s obzirom da na području trga postoji sustav digitalnih kamera možemo razmišljati kako i na koji način da iskoristimo taj nadzor praktično 24 sata, i uz naše mjere, pravila i odluke koje u tom smislu trebamo i donijeti, možemo tome stati na kraj. Često puta postavimo znakovlja, ali dogodi se da kamperi ne poštivaju te znakove, tako da vjerujem da sa kamerama možemo više.”

Nakon završetka „Aktualnog sata“ predsjednik konstatira da sjednici prisustvuje 14 vijećnika i to: Jure Katić, Milenko Bosanac, Diana Cindrić, Ivan Bogović, Ivan Obajdin, Vesna Rendulić, Igor Piršić, Damir Plivelić, Damir Vuković, Marko Skukan, Lidija Obrovac, Hrvoje Paulić, Željko Lustig i Goranka Mandić.

Pored vijećnika sjednici prisustvuju: Mirjana Puškarić – gradonačelnica, Zdenka Špelić – pročelnica Jedinstvenog upravnog odjela, Marija Vukošić - voditeljica Odsjeka za proračun, i financije, Anđelka Jurašin Vuković - voditeljica Odsjeka za komunalne poslove i prostorno planiranje, Barbara Piršić - viši referent za informiranje, Nikolina Jurčić – Radio Slunj d.o.o.

Zapisničar: Dragoslava Cindrić.

Potom se prešlo na utvrđivanje dnevnog reda pa je predsjednik predložio dopunu dnevnog reda novom točkom, odnosno da se kao točka 7. uvrsti: Odluka o izmjenama javnih potreba u sportu Grada Slunja za 2025. godinu.

Drugih prijedloga za izmjenama i dopunama predloženog dnevnog reda nije bilo pa ga je predsjednik dao na glasanje, uz dopunu dnevnog reda točkom 7.

Glasao je svih 14 vijećnika i predsjednik konstatira da je Gradsko vijeće jednoglasno za sjednicu usvojilo ovaj

**Dnevni red**

1. Zaključak o usvajanju zapisnika sa 38. sjednice Gradskog vijeća
2. Odluka o prihvaćanju Izvještaja o izvršenju Proračuna Grada Slunja za razdoblje 01. 01. – 31. 12. 2024. godine
3. Odluka o usvajanju Izvješća Gradonačelnika o izvršenju Programa građenja komunalne infrastrukture na području Grada Slunja u 2024. godini
4. Odluka o usvajanju Izvješća Gradonačelnika o izvršenju Programa održavanja komunalne infrastrukture na području Grada Slunja u 2024. godini
5. Odluka o izmjeni Odluke o zaustavljanju i parkiranju turističkih autobusa i osobnih automobila kategorije M1 kapaciteta (8+1) dužine veće od 5m u zoni posebnog prometnog režima
6. Odluka o ekonomskoj cijeni smještaja djece u Dječji vrtić Slunj
7. Odluka o izmjenama Programa javnih potreba u sportu Grada Slunja za 2025. godinu
8. **Zaključak o usvajanju zapisnika sa 38. sjednice Gradskog vijeća**

Zapisnik sa 38. sjednice Gradskog vijeća vijećnici su dobili u materijalima uz poziv.

Primjedbi nije bilo pa je predsjednik Gradskog vijeća dao zapisnik na usvajanje.

Glasalo je svih 14 vijećnika i predsjednik konstatira da je Gradsko vijeće jednoglasno usvojilo zapisnik sa 38. sjednice Gradskog vijeća održane dana 27. 03. 2025. godine.

1. **Odluka o prihvaćanju Izvještaja o izvršenju Proračuna Grada Slunja za razdoblje 01. 01. – 31. 12. 2024. godine**

Prijedlog Odluke o prihvaćanju Izvještaja o izvršenju Proračuna Grada Slunja za razdoblje 01. 01. – 31. 12. 2024. godine uz obrazloženje vijećnici su dobili uz poziv.

Prije otvaranja rasprave predsjednik Gradskog vijeća pozvao je Igora Piršića, člana Odbora za proračun i financije da iznese stav Odbora.

**Igor Piršić** je izvijestio Gradsko vijeće kako se netom prije početka sjednice Gradskog vijeća sastao Odbor za proračun i financije, Odboru su prisustvovala 2 člana i nakon detaljne analize Odbor je jednoglasno zauzeo stav da se Gradskom vijeću predloži donošenje Odluke o usvajanju Izvještaja o izvršenju Proračuna Grada Slunja za razdoblje 01. 01. - 31. 12. 2024. godine kako je i predloženo u materijalima.

U raspravu koju je potom otvorio predsjednik nitko se nije uključio pa je predsjednik zaključio raspravu i dao Odluku o usvajanju Izvještaja o izvršenju Proračuna Grada Slunja za razdoblje 01. 01. - 31. 12. 2024. godine na usvajanje.

Glasalo je svih 14 vijećnika i predsjednik konstatira da je Gradsko vijeće sa 13 glasova ZA i 1 glasom SUZDRŽANIM usvojilo Odluku o prihvaćanju Izvještaja o izvršenju Proračuna Grada Slunja za razdoblje 01. 01. - 31. 12. 2024. godine.

1. **Odluka o usvajanju Izvješća Gradonačelnika o izvršenju Programa građenja komunalne infrastrukture na području Grada Slunja u 2024. godini**

Izvješće Gradonačelnika o izvršenju Programa građenja komunalne infrastrukture na području Grada Slunja u 2024. godini vijećnici su dobili u materijalima.

Rasprava po ovoj točki također nije vođena pa je predsjednik Gradskog vijeća dao na glasanje Odluku o usvajanju Izvješća Gradonačelnika o izvršenju Programa građenja komunalne infrastrukture na području Grada Slunja u 2024. godini.

Nakon glasanja predsjednik konstatira da je glasalo svih 14 vijećnika i da je Gradsko vijeće sa 11 glasova ZA i 3 glasa SUZDRŽANA usvojilo Izvješće Gradonačelnika o izvršenju Programa građenja komunalne infrastrukture na području Grada Slunja u 2024. godini.

1. **Odluka o usvajanju Izvješća Gradonačelnika o izvršenju Programa održavanja komunalne infrastrukture na području Grada Slunja u 2024. godini**

Izvješće Gradonačelnika o izvršenju Programa održavanja komunalne infrastrukture na području Grada Slunja u 2024. godini vijećnici su dobili u materijalima.

Niti po ovoj točki nije vođena rasprava pa je predsjednik Gradskog vijeća dao na glasanje Odluku o usvajanju Izvješća Gradonačelnika o izvršenju Programa održavanja komunalne infrastrukture na području Grada Slunja u 2024. godini.

Nakon glasanja predsjednik konstatira da je glasalo svih 14 vijećnika i da je Gradsko vijeće sa 11 glasova ZA i 3 glasa SUZDRŽANA usvojilo Izvješće Gradonačelnika o izvršenju Programa održavanja komunalne infrastrukture na području Grada Slunja u 2024. godini.

1. **Odluka o izmjeni Odluke o zaustavljanju i parkiranju turističkih autobusa i osobnih automobila kategorije M1 kapaciteta (8+1) dužine veće od 5m u zoni posebnog prometnog režima**

Prijedlog Odluke o izmjeni Odluke o zaustavljanju i parkiranju turističkih autobusa i osobnih automobila kategorije M1 kapaciteta (8+1) dužine veće od 5m u zoni posebnog prometnog režima upućen od strane Gradonačelnika vijećnici su dobili u materijalima sa pisanim obrazloženjem.

U raspravu koju je otvorio predsjednik, nitko se nije uključio pa je predsjednik zaključio raspravu i dao Odluku o izmjeni Odluke o zaustavljanju i parkiranju turističkih autobusa i osobnih automobila kategorije M1 kapaciteta (8+1) dužine veće od 5m u zoni posebnog prometnog režima na glasanje.

Predsjednik konstatira da je glasalo svih 14 vijećnika i da je Gradsko vijeće sa jednoglasno usvojilo Odluku o izmjeni Odluke o zaustavljanju i parkiranju turističkih autobusa i osobnih automobila kategorije M1 kapaciteta (8+1) dužine veće od 5m u zoni posebnog prometnog režima.

1. **Odluka o ekonomskoj cijeni smještaja djece u Dječji vrtić Slunj**

Prijedlog Odluke o ekonomskoj cijeni smještaja djece u Dječji vrtić Slunj upućen od strane Gradonačelnika vijećnici su dobili u materijalima sa pisanim obrazloženjem.

U raspravu koju je otvorio predsjednik, nitko se nije uključio pa je predsjednik zaključio raspravu i dao Odluku o ekonomskoj cijeni smještaja djece u Dječji vrtić Slunj na glasanje.

Predsjednik konstatira da je glasalo svih 14 vijećnika i da je Gradsko vijeće sa 11 glasova ZA i 3 glasa SUZDRŽANA usvojilo Odluku o ekonomskoj cijeni smještaja djece u Dječji vrtić Slunj.

1. **Odluka o izmjenama Programa javnih potreba u sportu Grada Slunja za 2025. godinu**

Prijedlog Odluke o izmjenama Programa javnih potreba u sportu Grada Slunja za 2025. godinu, upućen od strane Gradonačelnika, zajedno sa pisanim obrazloženjem, vijećnici su dobili u materijalima.

U raspravu koju je otvorio predsjednik nitko se nije uključio pa je predsjednik zaključio raspravu i dao Odluku o izmjenama Programa javnih potreba u sportu Grada Slunja za 2025. godinu na glasanje.

Predsjednik konstatira da je glasalo svih 14 vijećnika i da je Gradsko vijeće sa 13 glasova ZA i 1 glasom SUZDRŽANIM usvojilo Odluku o izmjenama Programa javnih potreba u sportu Grada Slunja za 2025. godinu.

Sjednica je završila s radom u 14,16 sati.

ZAPISNIK SASTAVILA PREDSJEDNIK

GRADSKOG VIJEĆA

Dragoslava Cindrić Jure Katić