**Zapisnik**

sa 1. Konstituirajuće sjednice Gradskog vijeća Grada Slunja održane dana 10. lipnja 2025. godine u Maloj vijećnici Grada Slunja, s početkom u 14 sati.

Sjednici prisustvuju: Jure Katić, Milenko Bosanac, Marina Capan, Jelena Požega, Vesna Rendulić, Ivanka Magdić, Oliver Turkalj, Ivan Bogović, Karolina Jurčević, Damir Vuković, Marko Skukan, Hrvoje Paulić i Željko Lustig.

Na sjednici su nazočni: Zdenka Špelić – pročelnica Jedinstvenog upravnog odjela, Mirjana Puškarić – gradonačelnica Grada Slunja te predstavnici medija.

Zapisničar: Dragoslava Cindrić.

Nakon izvođenja himne, **pročelnica Jedinstvenog upravnog odjela** **Zdenka Špelić** pozvala je sve nazočne da se minutom tišine oda počast svima onima koji su na oltar domovine položili svoje živote.

U nastavku je **Zdenka Špelić** pozdravila je sve vijećnike, slušatelje Radio Slunja i gledatelje i naglasila kako je, temeljem članka 87. Zakona o lokalnim izborima kao pročelnica upravnog odjela zaduženog za rad predstavničkog tijela, ovlaštena sazvati konstituirajuću sjednicu Gradskog vijeća. Stoga je, prije nego se započne s radom, prozvala vijećnike da se utvrdi postojanje kvoruma.

Nakon što je izvršila proziv vijećnika konstatira da je od 13 vijećnika koji su izabrani za Gradsko vijeće svih 13 prisutno te da Gradsko vijeće može donositi pravovaljane odluke. Čestitala je vijećnicima i naglasila da ih je veći dio bio u prošlom sazivu i da su imali izvrstan rad te da se nada da će i u ovom sazivu donositi kvalitetne i konstruktivne odluke.

Prije utvrđivanja Dnevnog reda, čestitala je i gradonačelnici Mirjani Puškarić na ponovnom izboru te joj dala riječ.

**Gradonačelnica Mirjana Puškarić** zahvalila je vijećnicima i svim građanima Grada Slunja koji su na lokalnim izborima njoj i vijećnicima ukazali povjerenje te zahvalila svim dosadašnjim vijećnicima koji su zajedničkim radom u proteklom mandatu realizirali mnoštvo manjih i nekoliko većih projekata, od kojih bi izdvojila projekt infrastrukture u Rastokama: mostovi, TiC i ostalo, te projekat nadogradnje Dječjeg vrtića Slunj. Zaželjela je da različitosti vijećnika ne budu mane, nego da to budu prednosti i da se za ovim stolom i u ovom mandatu, iduće 4 godine, kvalitetno razgovara, raspravlja, da se razmatraju prijedlozi naših građana, čime će se dovesti do realizacije manjih, ali i onih velikih infrastruktura. Naglasila je da su već zacrtani projekti u narednom razdoblju, neki su već i na pola puta, jedan je velika infrastruktura Starog grada Slunja, drugi je Braniteljski centar, treći Dom za starije i nemoćne, ali i mnoštvo manjih komunalnih projekata i infrastruktura, za koje je sigurna da će zajedničkom sinergijom, uz pomoć Karlovačke županije i Vlade RGH, realizirati i odraditi na zadovoljstvo svih naših građana. Zaželjela je puno uspjeha svima u radu.

Potom predsjedateljica **Zdenka Špelić** predlaže dnevni red kojeg su vijećnici dobili u pozivu kojeg je u nastavku pročitala i potom ga dala na glasovanje.

Nakon glasovanja predsjedateljica konstatira da je za predloženi dnevni red glasovalo svih 13 vijećnika i da je Gradsko vijeće jednoglasno utvrdilo slijedeći

**Dnevni red**

1. Odluka o Izboru Mandatnog odbora
2. Izvješće Mandatnog odbora i verifikacija mandata članova Gradskog vijeća

* Utvrđivanje člana predstavničkog tijela koji će predsjedavati sjednicom do izbora predsjednika
* polaganje svečane prisege članova Gradskog vijeća

1. Odluka o Izboru Odbora za izbor i imenovanje
2. Odluka o Izboru predsjednika Gradskog vijeća Grada Slunja
3. **Odluka o Izboru Mandatnog odbora**

Predsjedateljica **Zdenka Špelić** podsjeća vijećnike da su uz poziv za sjednicu dobili i Poslovnik Gradskog vijeća koji propisuje da su ovlašteni predlagatelji, do trenutka izbora radnih tijela, 1/3 vijećnika pa pita ima li netko prijedlog za izbor Mandatnog odbora.

**Marina Capan**, u ime prisutnih vijećnika HDZ-a, a na temelju članka 2. stavka 3. Poslovnika Gradskog vijeća, za članove Mandatnog odbora predlaže: Olivera Turkalja za predsjednika, Milenka Bosanca za člana i Željka Lustiga za člana.

Kako se nitko drugi nije javio sa novim prijedlozima predsjedateljica konstatira da nema više prijedloga pa podneseni prijedlog vijećnika HDZ-a da se u Mandatni odbor, koji prema Poslovniku ima 3 člana, predsjednika i 2 člana, izaberu: Oliver Turkalj za predsjednika, Milenko Bosanac za člana i Željko Lustig za člana, daje na glasovanje.

Nakon glasovanja predsjedateljica konstatira da je glasovalo svih 13 vijećnika i da je Gradsko vijeće jednoglasno (13 „ZA“ ) usvojilo Odluku o izboru Mandatnog odbora.

Predsjedateljica poziva da se Mandatni odbor kratko povuče kako bi donio prijedloge za izbor ostalih tijela Gradskog vijeća.

1. **Izvješće Mandatnog odbora**

Predsjedateljica **Zdenka Špelić** poziva predsjednika Mandatnog odbora Olivera Turkalja da podnese Izvješće Mandatnog odbora o provedenim izborima.

**Oliver Turkalj** je pročitao Izvješće o rezultatima izbora za članice/članove Gradskog vijeća Grada Slunja, kako slijedi:

Prema konačnim rezultatima izbora za članove Gradskog vijeća Grada Slunja koje je Gradsko izborno povjerenstvo Grada Slunja objavilo 21. 05.2025. godine na izborima za članove Gradskog vijeća postignuti su slijedeći rezultati:

HRVATSKA DEMOKRATSKA ZAJEDNICA (HDZ), nositeljica kandidacijske liste MIRJANA PUŠKARIĆ, dobila je 932 glasa odnosno 62,76% i 9 vijećničkih mjesta

SOCIJALDEMOKRATSKA PARTIJA HRVATSKE (SDP), nositelj kandidacijske liste DAMIR VUKOVIĆ, dobila je 311 glasova odnosno 20,94% i 3 vijećnička mjesta

DOM I NACIONALNO OKUPLJANJE (DOMINO), nositelj kandidacijske liste ŽELJKO LUSTIG dobio je 115 glasova odnosno 7,74% i 1 vijećničko mjesto

HRVATSKA NARODNA STRANKA – LIBERALNI DEMOKRATI – HNS, nositelj kandidacijske liste DRAGAN SIKIRICA dobila je 51 glas odnosno 3,43% te s ove liste nije izabran niti jedan član.

Temeljem utvrđenih konačnih rezultata izbora za članove Gradskog vijeća izabrani su:

* sa liste Hrvatske demokratske zajednice

- MIRJANA PUŠKARIĆ

- JURE KATIĆ

- MILENKO BOSANAC

- MARINA CAPAN

- JELENA POŽEGA

- VESNA RENDULIĆ

- IVANKA MAGDIĆ

- OLIVER TURKALJ

- IVAN BOGOVIĆ

- sa liste Socijaldemokratske partije Hrvatske

- DAMIR VUKOVIĆ

- MARKO SKUKAN

- HRVOJE PAULIĆ

- sa liste Dom i nacionalno okupljanje

- ŽELJKO LUSTIG

Gradsko izborno povjerenstvo Grada Slunja utvrdilo je da na provedenim izborima u Gradskom vijeću nije osigurana odgovarajuća zastupljenost pripadnika srpske nacionalne manjine, te se broj članova Gradskog vijeća povećava za 1 mjesto, a predstavnik nacionalne manjine izabrat će se na dopunskim izborima.

22. 05. 2025. godine zaprimljena je ostavka vijećnice Mirjane Puškarić na članstvo u Gradskom vijeću Grada Slunja zbog nespojivosti dužnosti (shodno članku 78., stavku 2. i članku 90. Zakona o lokalnim izborima, u kojem se navodi da član predstavničkog tijela lokalne samouprave ne može istodobno biti općinski načelnik i gradonačelnik, odnosno njihov zamjenik), a temeljem članka 80. stavka 1. točke 1. i stavka 2., kojim članu predstavničkog tijela mandat prestaje ako podnese pisanu ostavku zaprimljenu najkasnije 3 dana prije zakazanog održavanja sjednice. Temeljem navedenog utvrđuje se da su ispunjeni uvjeti za prestanak mandata vijećnice Mirjane Puškarić.

29. 05. 2025. godine zaprimljena je obavijest Hrvatske demokratske zajednice, Gradskog odbora Slunj, s čije je liste Mirjana Puškarić ušla u Gradsko vijeće, da se za zamjenika određuje Karolina Jurčević iz Slunja, Ulica Plitvička 58, OIB: 93288819220.

Utvrđuje se da su u sastav Gradskog vijeća ušli sijedeći vijećnici:

JURE KATIĆ

MILENKO BOSANAC

MARINA CAPAN

JELENA POŽEGA

VESNA RENDULIĆ

IVANKA MAGDIĆ

OLIVER TURKALJ

IVAN BOGOVIĆ

KAROLINA JURČEVIĆ

DAMIR VUKOVIĆ

MARKO SKUKAN

HRVOJE PAULIĆ

ŽELJKO LUSTIG.

Nakon što je Izvješće pročitano predsjedateljica konstatira da se Izvješće kao takvo prima na znanje i temeljem istog utvrđuje da su verificirani mandati članovima Gradskog vijeća kako je navedeno.

Potom je izvijestila Gradsko vijeće da će predsjedanje sjednicom do izbora predsjednika preuzeti član Vijeća koji je prvi izabrani član na listi koja je dobila najviše glasova. Konstatira kako je najviše glasova dobila Hrvatska demokratska zajednica, a prvi izabrani član, iza Mirjane Puškarić koja je podnijela ostavku na članstvo u Gradskom vijeću Grada Slunja, je Jure Katić pa ga je pozvala da preuzme predsjedanje sukladno dnevnom redu.

**Jure Katić** preuzeo je vođenje sjednice i najprije uputio čestitke svim izabranim vijećnicima, kao i gradonačelnici i zahvalio građanima na ukazanom povjerenju, koje će, vjeruje, ovaj saziv vijeća i opravdati svojim kvalitetnim radom, uz dogovor, a u interesu Grada Slunja i njegovih građana.

Nastavio je sa radom sjednice pozvavši vijećnike da pristupe polaganju svečane prisege.

Predsjedatelj je pročitao je tekst svečane prisege, nakon čega su svi vijećnici odgovorili "prisežem" i potpisali svečanu prisegu.

1. **Odluka o izboru Odbora za izbor i imenovanja**

Predsjedatelj poziva gđu. Marinu Capan da podnese prijedlog.

**Marina Capan** je u ime vijećnika HDZ-a, a temeljem članka 2. stavka 3. Poslovnika za članove Odbora za izbor i imenovanja predložila: Marinu Capan za predsjednika, Olivera Turkalja za člana i Hrvoja Paulića za člana.

Nakon što je predsjedatelj konstatirao da nema drugih prijedloga, dao je prijedlog iznesen od strane vijećnika HDZ-a da se u Odbor za izbor i imenovanja izaberu: Marinu Capan za predsjednika, Olivera Turkalja za člana i Hrvoja Paulića za član, na glasanje.

Završetkom glasovanja predsjedatelj konstatira da je glasalo svih 13 vijećnika te da je Gradsko vijeće sa 13 glasova „ZA“, odnosno jednoglasno usvojilo Odluku o izboru Odbora za izbor i imenovanja.

1. **Odluka o izboru predsjednika Gradskog vijeća Grada Slunja**

Predsjedatelj poziva Odbor za izbor i imenovanja da se kratko povuče kako bi se utvrdio prijedlog kandidata za predsjednika Gradskog vijeća.

Po usuglašavanju prijedloga **Marina Capan**, predsjednica Odbora za izbor i imenovanja, na temelju članka 30. stavka 2. podstavka 1. Poslovnika Gradskog vijeća, iznijela je da Odbor za izbor i imenovanja za predsjednika Gradskog vijeća predlaže gosp. Juru Katića.

Predsjedatelj daje prijedlog Odbora za izbor i imenovanja da se za predsjednika Gradskog vijeća izabere Jure Katić, na glasovanje.

Nakon glasovanja predsjedatelj konstatira da je glasovalo svih 13 vijećnika i da je Gradsko vijeće za 13 glasova „ZA“ usvojilo Odluku o izboru predsjednika Gradskog vijeća Grada Slunja.

**Jure Katić**, predsjednik Gradskog vijeća konstatira da je izborom predsjednika Gradskog vijeća konstituirano Gradsko vijeće Grada Slunja, na čemu se zahvaljuje vijećnicima.

Potom je nastavio voditi sjednicu i u nastavku je, temeljem članka 4. Poslovnika Gradskog vijeća, predložio dopunu dnevnog reda i to:

1. Odluka o izboru potpredsjednika Gradskog vijeća
2. Odluka o izboru Odbora za statut i poslovnik
3. Odluka o izboru Odbora za proračun i financije
4. Odluka o izboru Povjerenstva za dodjelu javnih priznanja

Predsjednik Gradskog vijeća iznesenu dopunu dnevnog reda daje na glasovanje.

Nakon glasovanja predsjednik konstatira da je Gradsko vijeće jednoglasno usvojilo dopunu dnevnog reda. 5. Odluka o izboru potpredsjednika Gradskog vijeća; 6. Odluka o Odbora za statut i poslovnik; 7. Odluka o izboru Odbora za proračun i financije; 8. Odluka o izboru Povjerenstva za dodjelu javnih priznanja.

1. **Odluka o Izboru potpredsjednika Gradskog vijeća**

Predsjednik Vijeća poziva predsjednika Odbora za izbor i imenovanja da iznese prijedlog kandidata za potpredsjednika Gradskog vijeća Grada Slunja.

**Marina Capan**, predsjednica Odbora za izbor i imenovanja, na temelju članka 30. stavka 2. podstavka 1. Poslovnika Gradskog vijeća, za potpredsjednika Gradskog vijeća predlaže gosp. Hrvoja Paulića.

Predsjednik poziva vijećnike ako imaju drugih prijedloga da ih iznesu.

Kako nije bilo drugih prijedloga predsjednik Vijeća daje na glasovanje prijedlog da za potpredsjednika Gradskog vijeća Grada Slunja izabere gosp. Hrvoje Paulić.

Nakon glasovanja predsjednik konstatira da je glasovalo svih 13 vijećnika i da je Gradsko vijeće sa 13 glasova ZA“, odnosno jednoglasno, usvojilo Odluku o izboru potpredsjednika Gradskog vijeća Grada Slunja.

1. **Odluka o izboru Odbora za statut i poslovnik**

Predsjednik Gradskog vijeća poziva predsjednika Odbora za izbor i imenovanja da iznese prijedlog članova Odbora za statut i poslovnik.

**Marna Capan**, predsjednica Odbora za izbor i imenovanja, na temelju članka 30. stavka 2. podstavka 2. Poslovnika Gradskog vijeća, iznosi prijedlog Odbora za izbor i imenovanja da se u Odbor za statut i poslovnik izaberu: Ivanku Magdić za predsjednicu, Jelenu Požega za člana i Marka Skukana za člana.

Predsjednik vijeća konstatira kako drugih prijedloga nema pa daje prijedlog da se u Odbor za statut i poslovnik izaberu: Ivanku Magdić za predsjednicu, Jelenu Požega za člana i Marka Skukana za člana, na glasovanje.

Glasalo je svih 13 vijećnika i predsjednik konstatira da je Gradsko vijeće sa 12 glasova „ZA“ i 1 glasom „PROTIV“ donijelo Odluku o izboru Odbora za statut i poslovnik.

1. **Odluka o izboru Odbora za proračun i financije**

Predsjednik Gradskog vijeća pozvao je predsjednika Odbora za izbor i imenovanja da predloži kandidate za Odbor za proračun i financije.

**Marina Capan**, predsjednica Odbora za izbor i imenovanja je, na temelju članka 30. stavka 2. podstavka 2. Poslovnika Gradskog vijeća za članove Odbora za proračun i financije predložila: Vesnu Rendulić za predsjednicu, Marinu Capan za člana i Damira Vukovića za člana.

Drugih prijedloga nije bilo pa predsjednik vijeća daje prijedlog Odbora za izbor i imenovanja na glasovanje.

Završetkom glasovanja predsjednik konstatira da je glasovalo svih 13 vijećnika i da je Gradsko vijeće sa 12 glasova „ZA“ i 1 glasom „PROTIV“ donijelo Odluku o izboru Odbora za proračun i financije.

1. **Odluka o izboru Povjerenstva za dodjelu javnih priznanja**

Predsjednik Gradskog vijeća pozvao je predsjednika Odbora za izbor i imenovanja da predloži kandidate za Povjerenstvo za dodjelu javnih priznanja.

**Marina Capan**, predsjednica Odbora za izbor i imenovanja je, na temelju članka 30. stavka 2, podstavka 2 Poslovnika za članove Povjerenstva za dodjelu javnih priznanja, uz obavezne članove: predsjednika Vijeća, koji je i predsjednik Povjerenstva i gradonačelnice, koja je ujedno i zamjenica predsjednika, za članove predložio: Ivana Bogovića, Mariju Lucić, Milenka Bosanca, Karolinu Jurčević i Jelenu Požega.

Kako u raspravi koju je potom otvorio predsjednik nije bilo drugih prijedloga, predsjednik Vijeća dao je prijedlog Odbora za izbor i imenovanja na glasovanje.

Završetkom glasovanja predsjednik Vijeća konstatira da je glasalo 13 vijećnika i da je Gradsko vijeće jednoglasno usvojilo Odluku o izboru Povjerenstva za dodjelu javnih priznanja u sastavu: Jure Katić – predsjednik, Mirjana Puškarić – zamjenica predsjednika i članovi: Ivan Bogović, Marija Lucić, Milenko Bosanac, Karolina Jurčević i Jelena Požega.

Predsjednik konstatira da je dnevni red sjednice iscrpljen.

Predsjednik Gradskog vijeća potom je zaključio sjednicu Gradskog vijeća u 14,35 sati.

Zapisnik sastavila: Ovlašteni sazivatelj konstituirajuće sjednice:

Dragoslava Cindrić Zdenka Špelić, dipl.iur.

Pročelnica Jedinstvenog upravnog odjela

Predsjedavajući, do izbora predsjednika:

Jure Katić

Predsjednik Gradskog vijeća:

Jure Katić